Oudpolisieman dood gevind ná moord op vrouArgieffoto bloot ter illustrasie. (Foto: SAPD/Facebook) Die voormalige polisiekonstabel wat van die onlangse moord op sy vrou verdink is, is dood aangetref. Teboho Sekonyela het homself buite Winburg in die Vrystaat om die lewe gebring. Polisiebeamptes het Maandag op Sekonyela se liggaam afgekom waar hy aan ’n boom gehang het. Die Vrystaatse polisie het intussen onthul dat Sekonyela vroeër uit die Suid-Afrikaanse Polisiediens (SAPD) ontslaan is en tien jaar tronkstraf uitgedien het ná die moord op ’n vriendin. Kapt. Stephen Thakeng, polisiewoordvoerder, sê ’n speurder het Maandag inligting ontvang oor waar Sekonyela hom moontlik bevind. Daar is sedert die naweek na Sekonyela gesoek nadat sy vrou se liggaam Sondag in haar huis in Winburg aangetref is. Luidens dié inligting is Sekonyela in ’n blou Volkswagen Polo met ’n Vrystaatse nommerplaat op die N1 naby Ventersburg opgemerk. Die betrokke speurder het op dié inligting gereageer en Sekonyela in ’n polisievoertuig agternagesit. Toe die polisiebeampte Sekonyela se motor gewaar, het hy die blou ligte van die polisievoertuig aangeskakel. Sekonyela het egter toe besef dat hy agternagesit word en voet in die hoek gesit. ’n Jaagtog het daarna gevolg. Die speurder het later hulp ontbied en die N1 is deur die polisie op Winburg afgesper aangesien die verdagte in daardie stadium op pad was na Winburg. Sekonyela het egter naby Bellspas, sowat vyf kilometer vanaf Winburg, op die ou Brandfortpad beheer oor sy voertuig verloor en dit in die bergagtige gebied by Bellspas gerol. Die polisie het later dié bergagtige gebied gefynkam in hul soektog na Sekonyela. Die polisiebeamptes het eers sy verlate motor gevind voordat hulle op sy liggaam afgekom het. Sekonyela is op die toneel dood verklaar. Maroela Media het vroeër berig Sekonyela se vrou, Nomathemba Sekonyela, se bure het bekommerd geraak toe hulle haar sedert Vrydag nie in die hande kon kry nie. Hulle het Sekonyela gekontak en hy het hulle verseker dat sy vrou in Pretoria is. Die polisie het egter Sondag Sekonyela se huis in Voortrekkerstraat oopgedwing en haar liggaam in die huis aangetref. Haar liggaam was met ’n kombers toegegooi. Sy het wurgmerke aan haar nek en kneusplekke aan haar arms gehad.